《春风》
宋代·王令

春风东来暖如嘘，过拂我面撩我裾。
不知我心老有异，亦欲调我儿女如。
庭前花枝笑自爱，风里草力更相扶。
旁林曲树足飞鸟，不问燕雀鸱鸢乌。
求雌要截各有意，岂但斗竞争春呼。
春巢成多夏卵众，明年计此更有余。
非唯喧呼乱人耳，渐恐巢穴妨人居。
收残射中岂无道，我亦力可弯长弧。
林深枝曲矢不入，况弓待借家所无。
行吁坐盼不可奈，安得静默投身俱。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。